Bejaarde met mes gesteek in Kirkwood-plaasaanvalArgieffoto: Nico Strydom ’n 83-jarige man is beseer toe vyf mans hom en sy 80-jarige vrou Sondag in hul plaashuis in die Kirkwood-omgewing in die Oos-Kaap met messe oorval het. Sers. Majola Nkohli, polisiewoordvoerder, sê die vyf mans het omstreeks 09:00 die plaashuis met messe ingestorm. Die plaas is in die Malmaison-omgewing naby Kirkwood geleë. Die mans het die bejaarde egpaar oorval en die man in sy regterarm gesteek. “Hulle het ’n vuurwapen en ammunisie uit die kluis gebuit. Hulle het ook verskeie huishoudelike items gevat en laat spaander,” sê Nkohli. Die bejaarde man is op die toneel behandel. Sy vrou was ongedeerd. “’n Saak van huisroof is aanhangig gemaak.” Enigiemand met inligting wat tot die inhegtenisneming van die verdagtes kan lei, kan die ondersoekbeampte, kapt. Freddie Moss, by 082 319 9227 of die Stop Misdaadnommer by 08600 10111 bel.